
			Forord

			Gjennom flere tiår har vi vært så heldige å få samarbeide tett med lærere, lærerutdannere og lærerstudenter, erfarne og uerfarne. Vi har samarbeidet i ulike utviklingsprosjekter, og vi har vært veiledere for ulike typer oppgaver. Vi har delt grunnleggende syn på det vi anser som god undervisning – og av betydning for denne boka – god matematikkundervisning. Alle har lagt vekt på samtalens betydning for læring. Vi har erfart at mange strever med samtalene, samtidig som vi har hatt mange lærerike opplevelser med lærere som lykkes godt. Alle disse erfaringene er grunnlaget for denne utgivelsen. Stor takk til alle som har gitt oss tilgang til klasserommene sine og delt erfaringer og tanker med oss.

			Takk også til forlagsredaktør Hallvard Aamlid som fortsatt har tro på oss og legger godt til rette for at resultatet blir godt. Skal vi lykkes med denne typen prosjekter, er vi også avhengige av å samspille med gode fagdidaktikere. I denne sammenhengen vil vi særlig trekke fram Heidi Dahl som har lest manus og vært en god drøftingspartner.

			Trondheim og Lillestrøm, juni 2024.

			INNLEDNING

			Jeg har veldig tro på at mer læring skjer om elevene får matematisere, utforske og ha dialoger om matematikk. På universitetet lærer vi mange teorier om hva som er viktig, men det er en utfordring å ta det med i praksis. Det er lett å si at matematikken skal være utfordrende, og liste opp punkter for hva som da er viktig, men å lage egne opplegg med kontekster som fenger elevene, og matematikk som er passelig utfordrende, er vanskelig i praksis. Det samme gjelder mattesamtalene. Hva som er viktig å ha med, er lett å ramse opp, men å gjennomføre det er mye vanskeligere. (Fra studentlogg)

			Studenten i sitatet over viser hvordan hun har stor tro på det hun lærer i matematikktimene ved universitetet, ei utforskende og dialogisk undervisning i matematikk fører til bedre læring. Samtidig gir hun uttrykk for at det er lett å si og lett å ramse opp hva som er viktig, men mye vanskeligere å gjennomføre. Lærerstudenten får støtte av en erfaren lærer med mastergrad i realfag som vi har samarbeidet med: «Sånne samtaler er mye vanskeligere enn en kanskje tror.» Både lærerstudenter og erfarne lærere vi har møtt og samarbeidet med, gir uttrykk for at helklassesamtaler i matematikk er utfordrende. De har kunnskap om samtaleteknikker og grep de kan bruke, eksempelvis spørsmålstyper, tenketid og samtale med læringspartner. Likevel viser forskning at spørsmålene lærere stiller, ikke gir elevene mulighet til å resonnere over matematiske begreper eller undersøke matematiske sammenhenger (Hiebert et al., 2003). Elevene får liten tid til å utvikle og utdype svarene sine fordi lærerstudenter stiller spørsmålene raskt og med få oppfølgingsspørsmål (Henning & Lockhart, 2003). En utfordring er å lytte til og tolke elevenes matematiske tenkning, det kan være vanskelig å forstå hva elevene gir uttrykk for (Ball & Forzani, 2009). En annen utfordring er uforutsigbarheten de møter i dialog med elevene, det er utfordrende å respondere på uventede innspill fra elever (Nilssen et al., 1996). I denne boka setter vi søkelyset på og diskuterer hvordan helklasse­samtaler kan bli mindre uforutsigbare. Vi viser hvordan forutsetninger for faglige, meningsfylte og produktive samtaler ligger i forberedelsene av oppgaver og aktiviteter, og i kunnskapen læreren erverver seg mens elevene er i aktivitet i øktene forut for samtalen. Vi setter også søkelyset på det langsiktige arbeidet med å utvikle et læringsmiljø for matematisering. I et slikt læringsmiljø er samtaler sentrale i læringsarbeidet og har som mål at elevene skal videreutvikle sine egne matematiske ideer.

			Med denne boka svarer vi på Muhonen og kollegers (2016) etterlysning av litteratur om lærerhandlinger som støtter opp om lærerike og utviklende dialoger i klasserommet. De mener lærere ofte mangler spesifikke strategier for gjennomføring av samtaler i klassen, og at litteraturen, spesielt for de yngste elevene, er mangelfull. Dette er problematisk fordi evnen til å lede en matematisk samtale er en viktig del av læreres undervisningskompetanse, ifølge Drageset (2016). Han sier videre at «viss ein ikkje er bevisst på korleis ulike grep verkar på elevane si læring og tenking, kan dette redusere elevane sine moglegheiter til å utvikle matematisk kompetanse» (s. 178). I denne boka viser vi ikke bare til kommunikative grep i selve samtalen, men peker på hvordan faglig analyse, og analyse av elevarbeider og hvordan de kan brukes, inngår i lærerens helhetlige didaktiske planlegging.

			Hva handler boka om?

			Vi starter boka med kapittelet Å arbeide som matematikere. Vi har valgt å kalle kapittelet dette fordi nyere kunnskap om læring av matematikk vektlegger mange av de samme arbeidsmåtene som matematikere bruker i sitt arbeid: å undersøke, systematisere, resonnere og argumentere. Læreren må arbeide systematisk fra første stund med å innarbeide en klasseromskultur der elevene blir mer opptatt av å forstå og dele strategier enn å få tilbakemelding på om de har rett svar. Læring gjennom samarbeid og dialog er grunnleggende. Vi presenterer elementer i den sosiokulturelle teorien som ligger til grunn, og forskning som støtter denne didaktiske tilnærminga. Vi går spesielt inn på de språklige og kommunikative redskapene elevene må beherske for å kunne lære i et slikt matematikkdidaktisk miljø. Vi avslutter kapittelet med å peke på kommunikasjonsferdigheter som gjør det mulig for elevene å delta aktivt sammen med andre.

			I kapittel 2, Oppgaver som åpner for utforsking og dialog, ser vi først på betydningen av å starte med en analyse av det aktuelle fagstoffet. Analysen gir retning for den didaktiske planlegginga, der lærere forbereder oppgaver og aktiviteter som legger til rette for at elevene har mulighet til å lære fagstoffet. Lærere må ikke bare planlegge ut fra de faglige læringsmålene, men også ivareta sentrale prinsipper i LK20 og bygge på lokal kunnskap om elevene i den bestemte klassen og skolens verdier. Vi ser spesielt på hvordan læreren i planleggingsfasen ivaretar muligheten for samarbeid og kommunikasjon, og viser noen eksempler på oppgaver som ivaretar faglig innhold, dialog og utforskertrang. Avslutningsvis gir vi et eksempel på hvordan en lærer starter elevarbeidet med å forklare og modellere slik at elevene vet hva som forventes av dem.

			Kapittel 3, Å støtte elevenes egen tankeutvikling, setter søkelyset på matematikklærerens talehandlinger i møte med elevene. Vi innleder kapittelet med noen ord om det konstruktivistiske paradigmet, og om hvordan denne tenkemåten gir retning for lærerens arbeid i dialogen med elevene. Vi legger spesielt vekt på to grupper av talehandlinger, de som primært gir framdrift i elevenes arbeid, og de som hjelper elevene med å fokusere tenkninga si. Vi avslutter kapittelet med et eksempel der lærerens støtte i dialogen kommer til kort, og derfor tar i bruk mer instruerende talehandlinger.

			Det fjerde kapittelet, Kunnskapsgrunnlag for helklassesamtalen, handler om lærerens arbeid forut for helklassesamtalen. I denne fasen må læreren tilegne seg nødvendig kunnskap om elevenes forståelser og strategier for at samtalen skal bli mindre uforutsigbar. Hvordan samtalen kan bygges opp rundt elevarbeid er det sentrale i det didaktiske planleggingsarbeidet. I tillegg må læreren tenke ut hvordan elevenes tanker kan presenteres på en systematisk måte som støtter læring i gruppa som helhet. Kapittelet starter med en presentasjon av det som vi på norsk har valgt å kalle «selektiv oppmerksomhet», en sammensatt ferdighet som lærere må utvikle for å forstå, tolke og respondere på elevers ulike uttrykk for tenkning.

			I det siste kapittelet, Helklassesamtalen – mer enn å dele løsningsstrategier, setter vi søkelyset på den viktige helklassesamtalen der læreren vever sammen elevenes tanker med ny kunnskap. Vi starter kapittelet med å presentere ulike typer helklassesamtaler og hva det er viktig å tenke på når læreren bygger opp en samtale rundt elevenes egne arbeider. Vi presenterer det vi har valgt å kalle instruksjonssamtalen, en type samtale som bygger på sosiokulturell teori. Gjennom illustrasjoner og eksempler belyser kapittelet: Hvordan involvere alle elevene? Hvordan styrke fagligheten i samtalen gjennom å veksle mellom ulike representasjoner? Hvordan legge til rette for enighet? Hvordan konsolidere læringa i klassen slik at kunnskapen blir generalisert og i tråd med matematiske konvensjoner?

			Noen avklaringer til leseren

			I denne boka bruker vi ordene dialog og samtale litt om hverandre. I tittelen på boka bruker vi det hverdagslige ordet samtale, mens vi ofte omtaler undervisning som baserer seg på ulike samtaler mellom elever og mellom lærere og elever, som dialogisk undervisning.

			Boka er full av sitater og utdrag fra samtaler med elever, lærere og lærerstudenter. Disse stemmene som representerer samarbeidspartnere i flere prosjekter, bærer store deler av budskapet vårt. Eksempler og tekstdeler kan kjennes igjen fra andre publikasjoner basert på disse prosjektene. I denne boka kan noen av eksemplene være brukt på en annen måte og navn er endret. Språket i sitater er også omsatt og normalisert.

			Alle navn på elever og lærere i de empiriske eksemplene er fiktive. Der ikke noe annet er presisert, er læreren omtalt som hunkjønn og eleven som hankjønn.

			God lesning!

